***Νομαρχιακό Τμήμα (ΝΤ) Κεφαλονιάς Ιθάκης***

***της ΑΔΕΔΥ***

**ΑΝΑΚΟΙΝΩΣΗ**

**5 Οκτώβρη:**

**Στους δρόμους του αγώνα για την παιδεία**

Η ΓΣ αντιπροσώπων του ΝΤ Κεφαλονιάς - Ιθάκης της ΑΔΕΔΥ εκφράζει την αμέριστη αλληλεγγύη της στην πανελλαδική κινητοποίηση στις **5 Οκτώβρη**, για την ανάδειξη των προβλημάτων στη δημόσια εκπαίδευση και αιχμές το αίτημα για μονιμοποίηση των αναπληρωτών εκπαιδευτικών καθώς και εκείνο για σύγχρονες, ασφαλείς, αντισεισμικά θωρακισμένες υποδομές. Οι ανάγκες μας δεν χωρούν ούτε στα κυβερνητικά μυθεύματα περί «κανονικότητας», «δίκαιης ανάπτυξης» και «εξόδου από τα μνημόνια» ούτε συνολικότερα στην αντιλαϊκή πολιτική κυβερνήσεων – ΕΕ – ΟΟΣΑ σε όποια εκδοχή της.

Δίνουμε «παρών» στη συγκέντρωση που οργανώνει η ΕΛΜΕ-ΚΙ στις **12.30**, **μπροστά στην Αντιπεριφέρεια Κεφαλονιάς** (πρώην Νομαρχία). Καλούμε σε συντονισμό της δράσης όλους τους εκπαιδευτικούς πρωτοβάθμιας και δευτεροβάθμιας και τους φορείς τους. Τα αιτήματα αφορούν γονείς, μαθητές και συνολικά το λαό των νησιών μας. Να μετατραπεί η κινητοποίηση αυτή σε πανεκπαιδευτικό συλλαλητήριο, να γίνει ευρύτερα λαϊκή υπόθεση.

Διεκδικούμε εδώ και τώρα:

* Μόνιμη και σταθερή δουλειά για όλους με δικαιώματα και αξιοπρέπεια! Εδώ και τώρα μονιμοποίηση όλων των συμβασιούχων – αναπληρωτών εκπαιδευτικών! Καμία απόλυση συμβασιούχου! Εδώ και τώρα 25.000 μόνιμοι διορισμοί εκπαιδευτικών για να καλυφθούν οι άμεσες ανάγκες των σχολείων! Αυξήσεις στους μισθούς, επίδομα στέγασης, δωρεάν μετακίνηση και σίτιση για όλους τους αναπληρωτές! Εξίσωση δικαιωμάτων μόνιμων και συμβασιούχων εκπαιδευτικών!
* Να καλυφθούν όλα τα κενά εκπαιδευτικών όλων των ειδικοτήτων σε Πρωτοβάθμια, Δευτεροβάθμια και Ειδική Αγωγή!
* Να μην κλείσει κανένα τμήμα σε ΕΠΑΛ, Λύκεια και Γυμνάσια! 20 μαθητές ανά τμήμα, 15 στις ομάδες προσανατολισμού και 10 στα εργαστήρια. Να σταματήσει ο αποκλεισμός των εργαζόμενων μαθητών από τη δυνατότητα εγγραφής στα εσπερινά σχολεία. Να λειτουργήσει παντού το Ολοήμερο Δημοτικό και Νηπιαγωγείο με όλους τους εκπαιδευτικούς!
* Να στελεχωθούν όλα τα Τμήματα Ένταξης, οι Τάξεις Υποδοχής και οι ΔΥΕΠ!
* Ένας εκπαιδευτικός για κάθε μαθητή που χρειάζεται παράλληλη στήριξη!
* Άμεση χρηματοδότηση για τις απαραίτητες δομές και προσωπικό, ώστε η Δίχρονη Προσχολική Αγωγή να γίνει πραγματικότητα για όλα τα παιδιά!
* Γενναία χρηματοδότηση των σχολικών επιτροπών για την κάλυψη των αναγκών των σχολείων. Κάλυψη των αναγκών σε δωρεάν - ασφαλή μεταφορά για όλους τους μαθητές.
* Μέτρα για την αντισεισμική – αντιπλημμυρική και αντιπυρική θωράκιση των σχολείων, για σύγχρονες ασφαλείς σχολικές και αθλητικές υποδομές. Επισκευές των σεισμόπληκτων σχολείων, με βάση το νέο αντισεισμικό κανονισμό. Καμιά επιστροφή σε επικίνδυνα σχολεία ακόμη και αν επισκευαστούν. Κατασκευή 5 νέων σχολικών συγκροτημάτων για τη δευτεροβάθμια άμεσα. Κάλυψη των αναγκών σε στέγη για τα νηπιαγωγεία.
* Να υλοποιηθεί μια δίκαιη μοριοδότηση των σχολείων και να γίνει επαναχαρακτηρισμός των δυσπρόσιτων του Νομού, με βάση την κοινή πρόταση των τοπικών ΕΛΜΕ – ΣΕΠΕ και ΠΥΣΔΕ – ΠΥΣΠΕ.
* Αυξήσεις στους μισθούς. Επαναφορά 13ου – 14ου μισθού.
* Όχι Παιδεία για λίγους και εκλεκτούς! Αγώνας ενάντια στους ταξικούς φραγμούς! Να ανατραπεί η πολιτική κυβερνήσεων – ΕΕ – ΟΟΣΑ για ένα λύκειο εξεταστικό κέντρο, πιο επιλεκτικό, με υποβάθμιση - κατάργηση της όποιας γενικής παιδείας.

**ΜΕ ΕΝΟΤΗΤΑ, ΟΡΓΑΝΩΣΗ ΚΑΙ ΣΥΛΛΟΓΙΚΟ ΑΓΩΝΑ,**

**ΜΠΟΡΟΥΜΕ ΝΑ ΝΙΚΗΣΟΥΜΕ!**

Αργοστόλι 03/10/2018

**Για τη ΓΣ αντιπροσώπων του ΝΤ Κεφαλονιάς – Ιθάκης της ΑΔΕΔΥ**

|  |  |
| --- | --- |
| **Ο Πρόεδρος** | **Η Γραμματέας** |
| Διονύσης Γεωργόπουλος | Σοφία Μισαηλίδου |